РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11Број 06-2/19-20

23. јануар 2020. године

Б е о г р а д

ЗАПИСНИК

104. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 23. ЈАНУАРА 2020. ГОДИНЕ

Седница је почела у 11,00 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Александар Стевановић, Милорад Мијатовић, Момо Чолаковић и Золтан Пек.

Седници нису присуствовали чланови Одбора: Верољуб Арсић, Душан Бајатовић, Милорад Мирчић, Миљан Дамјановић, Горан Ћирић, Милан Лапчевић и Војислав Вујић, као ни њихови заменици.

Седници је присуствовао народни посланик Иван Бауер.

Седници су присуствовали представници и повереници Владе:

Из Републичког завода за статистику:Снежана Лакчевић**,** помоћник директора иЉиљана Ђорђевић**,** начелник Одељења за попис.

Из Министарства финансија: Јелена Танасковић, државни секретар, Филип Шановић, в.д. помоћника министра, Ана Триповић, в.д. директора Управе за јавни дуг и Александра Драговић Делић, Сектор за финансијски систем.

Из Министарства пољопривреде, шумарства и водопривреде:Бојан Живковић,помоћник директора Управе за аграрна плаћања и Радивој Надлачки,саветник министра.

На предлог председника, Одбор је једногласно **(10 гласова за) утврдио** следећи

Д н е в н и р е д:

- Усвајање записника са 103. седнице Одбора;

1. Разматрање Предлога закона о изменама и допунама Закона о тржишту капитала, који је поднела Влада (број 011-3202/19 од 27. децембра 2019. године), у начелу;

2. Разматрање Предлога закона о попису становништва, домаћинстава и станова 2021. године, који је поднела Влада (број 011-2897/19 од 25. новембра 2019. године), у начелу;

3. Разматрање Предлога закона о потврђивању Споразума о зајму (Пројекат за конкурентну пољопривреду) између Републике Србије и Међународне банке за обнову и развој, који је поднела Влада (број 011-3062/19 од 13. децембра 2019. године);

4. Разматрање Предлога закона о потврђивању Споразума о зајму (Додатно финансирање за Пројекат унапређење земљишне администрације у Србији) између Републике Србије и Међународне банке за обнову и развој, који је поднела Влада (број 011-3061/19 од 13. децембра 2019. године);

5. Разматрање Предлога закона о потврђивању Уговора о кредиту између Републике Србије (као Корисника кредита) и T.C. Ziraat Bankasi A.S. и Denizbank A.S. (као Давалаца кредита), који је поднела Влада (број 011-3217/19 од 30. децембра 2019. године);

6. Разматрање Предлога закона о потврђивању Уговора о гаранцији (Набавка возних средстава за Србија Воз) између Републике Србије и Европске банке за обнову и развој, који је поднела Влада (број 011-2984/19 од 2. децембра 2019. године);

7. Разматрање Предлога закона о потврђивању Оквирног споразума о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике, Тиршова 2 у Београду, који је поднела Влада (број 011-3064/19 од 13. децембра 2019. године);

8. Повлачење Предлога одлуке о давању сагласности на Измене појединих расхода без промене укупних расхода и укупних прихода Финансијског плана Регулаторног тела за електронске медије за 2019. годину (број 400-2978/19 од 2. децембра 2019. године).

Пре преласка на рад по утврђеним тачкама дневног реда, Одбор је једногласно **(10 гласова за)** усвојио записник са 103. седнице Одбора.

Већином гласова **(9 гласова за, један народни посланик није гласао) у**својен је предлог председника Одбора да се, ради ефикаснијег рада Одбора, о тачкама дневног реда 1-7 води заједнички начелни и јединствени претрес, у складу са чланом 76. Пословника, с тим да се о свакој тачки дневног реда Одбор посебно изјасни.

**1-7. ТАЧКА ДНЕВНОГ РЕДА – обједињен заједнички начелни и јединствени претрес**

Државни секретар Јелена Танасковић образложила је предложене акте према тачкама утврђеног дневног реда. Као главне разлоге за измене и допуне Закона о тржишту капитала навела је потребу за усаглашавањем тог закона са законом којим се уређује јавни дуг, што би требало да омогући већу доступност домаћих хартија од вредности страним инвеститорима, смањење трошкова финансирања, као и повећање броја инвеститора који улажу у домаће хартије од вредности, а све у циљу унапређења и развоја тржишта капитала и финансијског тржишта уопште. Такође је навела да се предложеним законима из тач. 3-7 утврђеног дневног реда између Републике Србије и међународних кредитних институција утврђују услови располагања и начин враћања одобрених средстава на име зајма који ће у Србији бити искоришћени за пројекат конкурентне пољопривреде, унапређење земљишне администрације, унапређење путне транспортне инфраструктуре, набавку локомотива за Србија Воз, као и за изградњу нове универзитетске дечје клинике Тиршова 2, у Београду.

Снежана Лакчевић, помоћник директора у Републичком заводу за статистику, представила је најважнија решења у новом закону о попису којим ће у 2021. години бити утврђен укупан број становника, домаћинстава и станова и њихов распоред по нижим просторним јединицама: управним окрузима, градовима, општинама и насељеним местима. Резултати пописа 2021. користиће се и као основа за израду и праћење реализације стратешких циљева Владе, посебно за оцену ефикасности донетих мера на националном и локалном нивоу. Такође, подаци добијени пописом од посебног су значаја за спровођење појединих закона и других правних аката, пре свега из области остваривања права националних мањина, као и за дефинисање мера за побољшање положаја осетљивих група становништва и смањење социјалне искључености (особе са инвалидитетом, стари и др). Резултати пописа биће објављени на сајту Републичког завода за статистику. Потребна средства за спровођење пописа износе око 3,5 милијарди динара, односно 500,00 динара по становнику и биће обезбеђена делом из буџета Републике Србије, а делом из претприступних фондова ЕУ.

Након завршеног излагања представника и повереника Владе, приступило се гласању о наведеним предлозима закона:

1.тачка

Одбор је једногласно **(10 гласова за) усвојио**

И З В Е Ш Т А Ј

Одбор је, у складу са чл. 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о тржишту капитала, у начелу.

2. тачка

Одбор је једногласно **(10гласова за) усвојио**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о попису становништва, домаћинстава и станова 2021. године, у начелу.

3.тачка

Одбор је једногласно **(10 гласова за) усвојио**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму(Пројекат за конкурентну пољопривреду) између Републике Србије и Међународне банке за обнову и развој.

4. тачка

Одбор је једногласно **(10 гласова за) усвојио**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму(Додатно финансирање за Пројекат унапређење земљишне администрације у Србији) између Републике Србије и Међународне банке за обнову и развој.

5. тачка

Одбор је већином гласова **(9 гласова за, један није гласао) усвојио**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о кредиту између Републике Србије( као корисника кредита) и T.C. Ziraat Bankasi A.S. i Denizbank A.S. (као давалаца кредита).

6. тачка

Одбор је једногласно **(10 гласова за) усвојио**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о гаранцији(Набавка возних средстава за Србија Воз) између Републике Србије и Европске банке за обнову и развој.

7. тачка

Одбор је једногласно **(10 гласова за) усвојио**

ИЗВЕШТАЈ

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Оквирног споразума о зајму LD 2009 (2019) између Банке за развој Савета Европе и Републике Србије за пројектни зајам за изградњу нове Универзитетске дечје клинике Тиршова 2 у Београду.

За известиоца Одбора на седници Народне скупштине по тачкама 3-7 дневног реда одређен је Горан Ковачевић, члан Одбора.

**8. ТАЧКА ДНЕВНОГ РЕДА**: Повлачење Предлога одлуке о давању сагласности на Измене појединих расхода без промене укупних расхода и укупних прихода Финансијског плана Регулаторног тела за електронске медије за 2019. годину (број 400-2978/19 од 2. децембра 2019. године)

Одбор за финансије, републички буџет и контролу трошења јавних средстава је, на 97. седници одржаној 2. децембра 2019. године, утврдио Предлог одлуке о давању сагласности на Измене појединих расхода без промене укупних расхода и укупних прихода Финансијског плана Регулаторног тела за електронске медије за 2019. годину и упутио га Народној скупштини.

Регулаторно тело за електронске медије је 21. јануара 2020. године обавестило Народну скупштину да повлачи из скупштинске процедуре Измене појединих расхода без промене укупних расхода и укупних прихода Финансијског плана за 2019. годину Регулаторног тела за електронске медије.

Сходно томе Одбор за финансије, републички буџет и контролу трошења јавних средстава једногласно је донео одлуку о повлачењу Предлога одлуке о давању сагласности на Измене појединих расхода без промене укупних расхода и укупних прихода Финансијског плана Регулаторног тела за електронске медије за 2019. годину.

Седница Одбора је завршена у 11,25 часова.

Седница је тонски снимана.

СЕКРЕТАР ЗАМЕНИК ПРЕДСЕДНИКА

Тијана Игњатовић Милан Лапчевић